### NN 113/2022 (30.9.2022.), Odluka o naknadi za razvoj Primošten odvodnje d.o.o.

PRIMOŠTEN ODVODNJA D.O.O.

1673

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (»Narodne novine« br. 66/19), Skupština trgovačkog društva Primošten odvodnja d.o.o. na sjednici održanoj 11. srpnja 2022. donijela je

ODLUKU

O NAKNADI ZA RAZVOJ
 PRIMOŠTEN ODVODNJE d.o.o.

Članak 1.

Ovom se odlukom uvodi obveza plaćanja naknade za razvoj komunalnih vodnih građevina za javnu odvodnju na području Općine Primošten kojom se određuje: visina, namjene kojima služi prihod od naknade (dalje: naknada za razvoj), način obračuna i naplate naknade za razvoj, nadzor nad obračunom i naplatom naknade za razvoj, obveznike plaćanja te osnovica za obračun naknade.

Članak 2.

Obveznici plaćanja naknade za razvoj su svi korisnici vodnih usluga na području općine Primošten.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u visinama izraženim u kunama po osnovici iz stavka 3. ove Odluke (kn/m3), kako slijedi:

|  |  |  |  |  |
| --- | --- | --- | --- | --- |
| Red. br. | Jedinica lokalne samouprave – Općina Primošten | Naknada za razvoj (kn/m3) | | |
| Zajednički dio | Posebni dio | Ukupno |
| 1. | Općina Primošten | 3,00 |  |  |
| 2. | Turistička zona »Marina Lučica« – gospodarski subjekti | 3,00 | 3,00 | 6,00 |

Članak 5.

Naknada za razvoj iz ove Odluke obračunava se putem računa za vodnu uslugu vodoopskrbe, a koje ispostavlja Vodovod i odvodnja Šibenik d.o.o., sukladno posebnom ugovoru između Primošten odvodnje d.o.o. i Vodovoda i odvodnje d.o.o. Šibenik.

Naknada za razvoj plaća se u rokovima dospijeća cijene vodne usluge po računima za vodnu uslugu.

Vodovod i odvodnja d.o.o. Šibenik će prikupljeni iznos naknade za razvoj sustava javne odvodnje jednom mjesečno uplaćivati na račun Primošten odvodnje d.o.o. sukladno posebnom ugovoru, te dostavljati mjesečna izvješća o naplati naknade za razvoj.

Članak 6.

Prihodi od naknade za razvoj koriste se za financiranje gradnje komunalnih vodnih građevina sustava javne odvodnje, sukladno Planu gradnje.

Pod izdacima gradnje komunalnih vodnih građevina podrazumijevaju se svi izdaci koji su nužni da se pripremi, provede i pusti u uporabu projekt gradnje komunalnih vodnih građevina, što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Članak 7.

Nadzor nad obračunom i naplatom naknada za razvoj provodi skupština društva Primošten odvodnja d.o.o. i JUO Općine Primošten.

Članak 8.

Stupanjem na snagu ove Odluke, prestaje važiti:

Odluka o obračunu i naplati naknade za razvoj sustava javne odvodnje na području općine Primošten od 22. rujna 2014. (klasa: 363-05/14-01/2; urbroj: 2182/02-01-14-1).

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 6. ove Odluke.

Članak 10.

Ova Odluka objavljuje se u Narodnim novinama i stupa na snagu osam dana od dana objave u »Narodnim novinama«.

Primošten, 11. srpnja 2022.

Predsjednik Skupštine
 Primošten odvodnja d.o.o.
 Stipe Petrina, v. r.